મેં ગંભીર મોં રાખીને કહ્યું, (વાતાવરણની ગંભીરતા પારખીને સ્તો વળી) ‘આપણે આ વખતે એક નવી જ રીતે, એકબીજાને, ને જે કોઈ રડ્યું ખડ્યું આવી ચડે તેને, ને કોઈ ન આવે તો સામે ચાલીને કોઈના ઘેર જઈને પણ સાલમુબારક કહીએ – બોલો તૈયાર છો ?’ ‘હા, પણ કઈ રીતે તે તો બોલ.’ ‘આપણે ‘સાલ મુબારક’ બોલતાં પહેલાં મોં મચકોડવું ને બોલાઈ ગયા પછી પણ મોં મચકોડવું, આમ.’ કહી મેં મોં મચકોડી બતાવ્યું. મારા મોં મચકોડવાની સાથે જ બધાના મૂડ ઠેકાણે આવી ગયા ને મને પહેલી વાર સૌએ કહ્યું, ‘વાહ ! આજે કંઈ અક્કલની વાત કરી.’ (!!) ને પછી તો સૌ એકબીજાની સામે મોં મચકોડી મચકોડીને ‘સાલ મુબારક’, ‘સાલ મુબારક’ એટલી બધી વાર બોલ્યા કે મારે મોં મચકોડીને કહેવું પડ્યું, ‘મને કોઈ થેંક યૂ તો કહો . . .’ સૌએ મોં મચકોડ્યું ને બોલ્યા, ‘થેંક યૂ’ ને પાછું સૌએ મોં મચકોડ્યું ને બોલ્યા , ‘થેંક યૂ’ ને પાછું સૌએ મોં બગાડ્યું ! ને પછી ખડખડાટ ઠહાકા !